Det er blot få dage siden, at massevis af unge kunne glæde sig over, at de var blevet optaget på en videregående uddannelse i Aalborg. Nu står flere af dem overfor en knap så glædelig oplevelse, det er nemlig svært at få en bolig i byen. Det er nemlig stort set umuligt at opdrive en kollegie- eller ungdomsbolig i Aalborg og omegn, det skriver NORDJYSKE tirsdag. AKU- Aalborg, der sørger for anvisning af kollegie- og ungdomsboliger melder totalt udsolgt, og 4100 står på venteliste. - Vi må desværre skuffe de mange unge mennesker ved at sige nej til dem, siger forretningsfører Eigil Johansen til NORDJYSKE, og fortæller, at der er tale om en presset situation og en flaskehals uden lige. Eigil Johansen fortæller yderligere, at de forsøger at hjælpe de unge ved blandt andet at henvise dem til private boligudlejere.

Opsummering:
Det er sværere end nogensinde at få en ungdomsbolig i Aalborg.